**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 50/2007 Z. z. o registrácii odrôd pestovaných rastlín v znení neskorších predpisov (ďalej len „návrh nariadenia vlády“), ako iniciatívny materiál podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Návrh nariadenia vlády sa predkladá z dôvodu potreby prevzatia vykonávacej smernice Komisie (EÚ) 2022/1647 z 23. septembra 2022, ktorou sa mení smernica 2003/90/ES, pokiaľ ide o výnimku pre ekologické odrody poľnohospodárskych rastlinných druhov vhodných na ekologickú poľnohospodársku výrobu (Ú. v. EÚ L 248, 26.9.2022) [ďalej len „vykonávacia smernica (EÚ) 2022/1647“] a vykonávacej smernice Komisie (EÚ) 2022/1648 z 23. septembra 2022, ktorou sa mení smernica 2003/91/ES, pokiaľ ide o výnimku pre ekologické odrody druhov zeleniny vhodné na ekologickú poľnohospodársku výrobu (Ú. v. EÚ L 248, 26.9.2022) [ďalej len „vykonávacia smernica (EÚ) 2022/1648“].

Na základe vykonávacej smernice (EÚ) 2022/1647 a vykonávacej smernice (EÚ) 2022/1648 sa navrhuje upraviť nariadenie vlády Slovenskej republiky č. 50/2007 Z. z. o registrácii odrôd pestovaných rastlín v znení neskorších predpisov (ďalej len „nariadenie vlády“) doplnením ustanovení vo vzťahu k stanoveniu výnimiek pre skúšanie odlišnosti, vyrovnanosti a stálosti ekologických odrôd poľnohospodárskych plodín a zelenín. Návrhom nariadenia vlády sa vkladá nová príloha č. 3a, v ktorej sa uvádza zoznam ekologických odrôd druhov, pre ktoré boli stanovené výnimky pre skúšanie odlišnosti, vyrovnanosti a stálosti odrody. Výnimky pre skúšanie odlišnosti, vyrovnanosti a stálosti odrody sú udelené zo súčasne platných technických protokolov Úradu Spoločenstva pre odrody rastlín. V rámci druhov poľnohospodárskych plodín sa výnimky týkajú konkrétne druhu kukurica, jačmeň, pšenica a raž a v rámci zelenín druhov mrkva a kaleráb.

Návrh nariadenia vlády nemá vplyvy na rozpočet verejnej správy, podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana a ani vplyvy na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, inými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.